ଭୁବନେଶ୍ୱର, ୪ା୮(ବ୍ୟୁରୋ): ସାଧାରଣ ଲୋକଙ୍କୁ ଉତ୍ତମ ବ୍ୟବହାର ଦେଖାଇବା ପାଇଁ ପୋଲିସ ଡିଜିଙ୍କଠାରୁ ଆରମ୍ଭ କରି ସିପି ପର୍ଯ୍ୟନ୍ତ ପୋଲିସ ଅଫିସରମାନଙ୍କୁ ନିର୍ଦ୍ଦେଶ ଦେଇଥିଲେ। କେତେଜଣ ପୋଲିସ ଅଫିସର ଏହି ନିର୍ଦ୍ଦେଶକୁ ମାନୁ ନ ଥିବା ଜଣାପଡିଛି। ଥାନାକୁ କେହି ଅଭିଯୋଗ କରିବାକୁ ଗଲେ ତାଙ୍କୁ ଅଶାଳୀନ ବ୍ୟବହାର କରୁଛନ୍ତି। ଯଦି କାହାକୁ ଫୋନ୍ କରି ଥାନାକୁ ଡାକୁଛନ୍ତି ସେ ଘରେ ନ ଥିଲେ ତାଙ୍କ ପରିବାର ସଦସ୍ୟଙ୍କୁ ଅଶ୍ଳୀଳ ଭାଷାରେ ଗାଳିଗୁଲଜ କରଛନ୍ତି। ଏଭଳି ଏକ ଘଟଣା ଏୟାରଫିଲ୍ଡ ଥାନାରେ ଦେଖିବାକୁ ମିଳିଛି। ଏହି ଥାନାର ଜଣେ କାର୍ଯ୍ୟରତ ଏସ୍ଆଇ ଜଣେ ଦଳିତ ମହିଳାଙ୍କୁ ଅସଦାଚରଣ କରିଥିବା ଅଭିଯୋଗ ହୋଇଛି। ଏ ନେଇ ମହିଳା ଜଣଙ୍କ ଏହି ଥାନାରେ ଅଭିଯୋଗ କରିଥିଲେ। ହେଲେ ତାଙ୍କ ଅଭିଯୋଗକୁ ପୋଲିସ ଗ୍ରହଣ କରି ନ ଥିଲା। ନ୍ୟାୟ ପାଇଁ ମହିଳା ଜଣଙ୍କ ଡିସିପିଙ୍କ ନିକଟକୁ ଯାଇଥିଲେ ମଧ୍ୟ ନିରାଶ ହୋଇ ଫେରିଥିଲେ। ଶେଷରେ ମହିଳା ଜଣଙ୍କ ଭୁବନେଶ୍ୱର କୋର୍ଟରେ ୧ ସିସିରେ କେସ୍ କରିଥିଲେ। କୋର୍ଟ ମାମଲା ରୁଜୁ କରି ଘଟଣା ତଦନ୍ତ କରିବା ପାଇଁ ଏୟାରଫିଲ୍ଡ ଥାନା ପୋଲିସକୁ ନିର୍ଦ୍ଦେଶ ଦେଇଥିଲେ। ଏ ନେଇ ଥାନାରେ କେସ୍ ନଂ-୧୨୮/୧୯ ଦଫା ୩୪୧, ୩୨୩, ୨୯୪, ୩୫୪, ୩୫୪(ବି), ୫୦୬, ୫୦୯ ଲଗାଇବା ସହ ଇନ୍ଫରମେଶନ୍ ଟେକ୍ନୋଲୋଜି ଆକ୍ଟ ୬୭ ଓ ଅନୁସୂଚିତ ଜାତି ଓ ଜନଜାତି-୩(ଆଇ)(ଆର) ଓ ଏସ୍ଟିଏସ୍ସି ଆକ୍ଟ-୩(ଆଇ)(ଏସ୍), ଏସଟି/ଏସ୍ସି-୩(୨)(ଭିଏ) ଆଦି ଦଫା ଏସ୍ଆଇଙ୍କ ନାମରେ ରୁଜୁ କରାଯାଇଛି। ଏହି ମାମଲାର ତଦନ୍ତ ଜୋନ୍-୨ ଏସିପି ସୁବାସଚନ୍ଦ୍ର ପଣ୍ଡା କରୁଛନ୍ତି।
ଅଭିଯୋଗ ଅନୁଯାୟୀ, ଏୟାରଫିଲ୍ଡ ଥାନା ଅଞ୍ଚଳରେ ଦଳିତ ମହିଳାଙ୍କ ପରିବାର ରୁହନ୍ତି। ତାଙ୍କ ପୁଅଙ୍କ ନାମରେ ଥାନାରେ ମାମଲା ରହିଥିବା ପୋଲିସ ଏସ୍ଆଇ କହିଥଲେ। ୨୦୧୯ ଜୁନ୍ ୨୫ ମଧ୍ୟାହ୍ନ ପ୍ରାୟ ୧୨ଟାରେ ପୋଲିସ ଏସ୍ଆଇ ମହିଳାଙ୍କ ଘର ନମ୍ବରକୁ ଫୋନ୍ କରିଥିଲେ। ଫୋନ୍ ଉଠାଇବା ପରେ ପୋଲିସ ଏସ୍ଆଇ ଉକ୍ତ ମହିଳାଙ୍କ ସ୍ବାମୀଙ୍କୁ ଖୋଜିିଥିଲେ। ସ୍ବାମୀ ନ ଥିବା କହି ମହିଳା ଜଣଙ୍କ ଫୋନ୍ କାଟି ଦେଇଥିଲେ। ଏହାପରେ ପୁଣି ଫୋନ୍ କରିବା ସହ ଜାତି ନେଇ ଅଶ୍ଲୀଳ ଭାଷାରେ ଗାଳିଗୁଲଜ କରିଥିଲେ। ମହିଳା ଜଣଙ୍କ ଫୋନ୍ କାଟିଦେଇଥିଲେ ମଧ୍ୟ ସେ ବାରମ୍ବାର କଲ କରୁଥିଲେ। ପରେ ତାଙ୍କ ଝିଅ ଫୋନ୍ ଉଠାଇବାରୁ ଭାଇ ଘରେ ଥିବା ପଚାରିଥିଲେ। ମନା କରିବାରୁ ତାଙ୍କୁ ମଧ୍ୟ ଅଶ୍ଲୀଳ ଭାଷାରେ ଗାଳିଗୁଲଜ କରିଥିଲେ। ତା ପରଦିନ ଅର୍ଥାତ ୨୬ ତାରିଖରେ ଏସ୍ଆଇ ଜଣଙ୍କ ଉକ୍ତ ମହିଳାଙ୍କ ଘରକୁ ଯାଇଥିଲେ। ତାଙ୍କ ପୁଅ ଅଛି କି ନାହିଁ ପଚାରିବା ସହ ଜୋତା ପିନ୍ଧି ଠାକୁର ଘର ଭିତରେ ପଶିଥିଲେ। ଏହା ପରେ ଏସ୍ଆଇ ଜଣଙ୍କ ମହିଳାଙ୍କୁ ଅସଦାଚରଣ କରିଥିଲେ। ଏପରି କି କେଉଁଠି ଯାଇ କହିବୁ ଯାଆ ବୋଲି କହି ଧମକାଇଥିଲେ। ଶେଷରେ ଥାନା ଓ ଡିସିପିଙ୍କ ନିକଟରେ ଅଭିଯୋଗ କରିଥିଲେ ମଧ୍ୟ କେହି ଶୁଣି ନ ଥିଲେ। ଶେଷରେ କୋର୍ଟରେ ୧ ସିସି ନଂ-୧୯ରେ ଅଭିଯୋଗ କରିବା ପରେ କୋର୍ଟ ଏସ୍ଆଇଙ୍କ ବିରୋଧରେ ମାମଲା ରୁଜୁ କରିବାକୁ ନିର୍ଦ୍ଦେଶ ଦେଇଥିଲେ। ଏନେଇ ତଦନ୍ତ କରୁଥିବା ଜୋନ୍-୨ର ଏସିପି ପଣ୍ଡା କୁହନ୍ତି, ସେମାନେ ଯେଉଁ ଅଭିଯୋଗ ଆଣିଛନ୍ତି ସେଥିରେ ସତ୍ୟତା ନାହିଁ। ତାଙ୍କ ପୁଅଙ୍କ ନାମରେ ମାମଲା ଥିବାରୁ ସେ ତାଙ୍କୁ ଖୋଜିବାକୁ ଯାଇଥିଲେ। କୋର୍ଟଙ୍କ ନିର୍ଦ୍ଦେଶ ପରେ ଏସ୍ଆଇଙ୍କ ନାମରେ ମାମଲା ହୋଇଛି ବୋଲି ସେ କହିଛନ୍ତି।
Enter your email to get our daily news in your inbox.
Leave this field empty if you're human:
